BENDRA ATASKAITA EUROPOS PARLAMENTUI IR TARYBAI Ypatingasis Administracinis Regionas Honkongas. 2011 m. metinė ataskaita /* JOIN/2012/011 final */





BENDRA ATASKAITA EUROPOS PARLAMENTUI IR TARYBAI Ypatingasis Administracinis Regionas Honkongas. 2011 m. metinė ataskaita Įžanga Prieš beveik penkiolika metų Honkongą perdavus Kinijos Liaudies Respublikai, Europos Sąjunga ir valstybės narės atidžiai stebi Ypatingojo Administracinio Regiono (YAR) Honkongo politinę ir ekonominę raidą. Vykdant 1997 m. įsipareigojimą Europos Parlamentui, skelbiama metinė Honkongo raidos ataskaita. Tai yra keturioliktoji tokia ataskaita, ji apima raidą 2011 m. Kinijos ir Didžiosios Britanijos deklaracijoje ir Honkongo Pagrindiniame Įstatyme įtvirtintas principas „viena šalis – dvi sistemos“ 2011 m. taikytas tinkamai: užtikrintos Honkongo gyventojų teisės ir pagrindinės laisvės, laikytasi teisinės valstybės principo, saugota rinkos ekonomikos sistema ir verslo aplinka. Toliau plėtoti ES ir Honkongo dvišaliai santykiai, kurie aukščiausią tašką pasiekė rugsėjo mėn., kai YAR Honkongo vyriausybės vadovas apsilankė ES institucijose ir susitiko su Europos Vadovų Tarybos Pirmininku H. Van Rompuy. Europos Sąjunga daug dėmesio skiria Honkongo stabilumui, ekonomikos klestėjimui ir demokratinei raidai. ES toliau labai skatina siekti sparčios ir esminės pažangos užtikrinant visuotinę rinkimų teisę, kad būtų atsižvelgta į YAR Honkongo Pagrindinį Įstatymą ir Honkongo žmonių norus. Politikos raida 2011 m. dar aktyviau stiprinta Honkongo konstitucinė sistema. Buvo patvirtinti įstatymų įgyvendinamieji teisės aktai dėl rinkimų reformos rinkinio, kuriam pritarta 2010 m. birželio mėn., jie buvo plačiai aptariami visuomenės ir nagrinėjami žiniasklaidos; be to, prieš apskričių tarybų rinkimus ir išplėsto Rinkimų komiteto, kuris 2012 m. kovo mėn. turės išsirinkti kitą vyriausybės vadovą, sudarymą įsibėgėjo politinė kampanija. 2011 m. liepos 22 d. Konstitucinių ir žemyninių reikalų sekretorius paskelbė konsultacijoms skirtą dokumentą dėl laisvų Teisėkūros tarybos vietų užėmimo tvarkos. Iki 2011 m. rugsėjo 24 d. – konsultacijoms skirto laikotarpio pabaigos – dauguma respondentų išreiškė nuomonę, kad turėtų būti išlaikyta papildomų rinkimų sistema, ir nesutiko su vyriausybės pasiūlymu, pagal kurį laisvą vietą turėtų užimti kitas pagal eilę sąraše esantis kandidatas. Priėmimo procesas bus baigtas 2011–2012 teisėkūros metais. 2011 m. spalio 12 d. vyriausybės vadovas Donaldas Tsangas skaitė naujausią savo politinį pranešimą „Kuo toliau, tuo stipriau“, kuriame, skirtingai nei ankstesniuose pranešimuose, daug dėmesio skyrė Honkongo socialiniams klausimams. Jis kalbėjo apie neįperkamą gyvenamąjį būstą, sparčiai senėjančią Honkongo visuomenę ir didėjančią turtinę nelygybę ir pažadėjo imtis veiksmų bendrai gyvenimo kokybei pagerinti. 2011 m. lapkričio 6 d. įvyko apskričių tarybų rinkimai. Juose dalyvavo 41,4 proc., t. y. 1,2 mln., rinkėjų. Honkongo tobulinimo ir pažangos demokratinis aljansas (DAB) ir Profsąjungų federacija iškovojo 165 vietas iš 412, o demokratų stovyklos nariai užsitikrino tik 47 vietas. Apskričių tarybų rinkimai surengti, siekiant paruošti dirvą kitiems 2012 m. vyksiantiems rinkimams, įskaitant 2012 m. rugsėjo mėn. numatytus kitos Teisėkūros tarybos rinkimus, per kuriuos naujas penkias funkcinių rinkimų apygardų vietas užims šių apskričių tarybų nariai. Tirti įtarimai dėl neteisėtos rinkėjų registracijos. 2011 m. gruodžio 10 d. į Rinkimų komitetą, kurio narių skaičius neseniai padidėjo iki 1 200, paskirti verslo, įvairių profesijų, pilietinės visuomenės atstovai ir apskričių bei Teisėkūros tarybos lygmens politikai, 2012 m. kovo mėn. rinksiantys naująjį vyriausybės vadovą. 2011 m. pabaigoje norą varžytis dėl naujojo vyriausybės vadovo pareigų pareiškė du kandidatai: lapkričio 26 d. – Henris Tangas, buvęs Vyriausiasis sekretorius, o lapkričio 27 d. – Chunas-Yingas Leungas, buvęs Vykdomosios tarybos narys. Ataskaitiniais metais padaryta svarbi pažanga plėtojant Honkongo ir Taivano santykius – šie santykiai buvo oficialiai įteisinti ir buvo atidarytos oficialios šalių atstovybės Taipėjuje ir Honkonge. 2011 m. liepos mėn. Honkonge duris atvėrė oficiali Taivano atstovybė – Taipėjaus ekonomikos ir kultūros centras. Taipėjuje įsikūrusi Honkongo atstovybė pavadinta Honkongo ekonomikos, prekybos ir kultūros centru. Honkongas ir Taipėjus ėmėsi aktyviai įgyvendinti vis didesnės apimties dvišalę darbotvarkę, į kurią įtraukti bendradarbiavimo prekybos ir investicijų, aviacijos, muitinių ir kultūros srityse klausimai. Teisinės valstybės principo laikymasis ir teismų nepriklausomumas tebebuvo svarbiausi veiksniai, leidžiantys užtikrinti ilgalaikį Honkongo klestėjimą. 2011 m. sausio 10 d. pirmajame naujaisiais teisiniais metais vykusiame posėdyje Aukščiausiojo apeliacinio teismo vyriausiasis teisėjas Geoffrey’s Ma Tao-li pabrėžė, kad trys svarbiausi Honkongo teisinės valstybės principai yra įstatymai, kuriais gerbiamos žmonių teisės ir orumas, šiuos įstatymus saugantys nepriklausomi teismai ir tinkamas teisingumo vykdymas. Honkongo teisminė valdžia ir toliau saugo Honkonge galiojančias teises bei laisves ir užtikrina, kad visiems būtų taikomos vienodos sąlygos ir su visais būtų elgiamasi pagal galiojančią teisę. Ataskaitiniais metais priimta svarbių teismo sprendimų. 2011 m. rugsėjo 8 d. Aukščiausiasis apeliacinis teismas, remdamasis Nacionalinio liaudies kongreso Nuolatinio komiteto išaiškinimu pagal Pagrindinio Įstatymo 158 straipsnį, byloje „FG Hemisphere / Congo“ nutarė, kad principas „viena šalis – dvi sistemos“ neapima valstybės imuniteto doktrinos, ir patvirtino, kad Honkonge negali būti keliamos bylos dėl užsienio valstybių komercinės veiklos. Honkongo advokatūra teigė, kad sprendimu teismų autonomija nepažeidžiama. Byla buvo susijusi su kelių dešimtmečių senumo 100 mln. USD siekiančia Demokratinės Kongo Respublikos skola JAV fondui „FG Hemisphere“. Be to, 2011 m. rugsėjo 30 d. pirmosios instancijos teismas priėmė sprendimą, kad kitos šalies pilietybę turintiems pagalbiniams namų ūkio darbuotojams turėtų būti leidžiama teikti prašymą dėl nuolatinės gyvenamosios vietos mieste. Vyriausybė apskundė šį sprendimą, o byla paskatino plačias diskusijas dėl vienodų sąlygų užsienio pilietybę turintiems pagalbiniams namų ūkio darbuotojams. Apeliacinis teismas panaikino pirmosios instancijos teismo sprendimą dėl Honkongą, Džuhajų ir Makao turinčio sujungti tilto statybų ir leido tęsti šį infrastruktūros projektą. Pirmosios instancijos teismas buvo nusprendęs, kad Aplinkos apsaugos departamentas neatliko numatomo poveikio aplinkai analizės, dėl to statybos buvo sustabdytos. 2011 m. Honkongo gyventojai toliau naudojosi savo teisėmis į žodžio ir susirinkimų laisvę, o tradicinėse liepos 1 d. eitynėse dalyvavo daugiausiai žmonių nuo 2004 m. Ekonomikos ir prekybos raida 2011 m. Honkongo ekonomikos būklė buvo gera. Pirmąjį pusmetį dėl didelio paslaugų bei prekių eksporto ir didelės paklausos šalies viduje ekonomika sparčiai augo. Tačiau dėl susilpnėjusios išorinės aplinkos 2011 m. antrąjį pusmetį augimo tempas sulėtėjo. Bendrai realus BVP augimas sumažėjo iki 5 proc., nors 2010 m. siekė 7 proc. Darbo rinkoje buvo pasiektas visiškas užimtumas, metinis nedarbo lygis buvo 3,4 proc. Labai išaugo infliacija – iki 5,3 proc.[1] 2011 m. pradžioje Honkongui svarbiausi spręstini klausimai buvo kova su infliacija ir nekilnojamojo turto rinkos burbulo rizikos valdymas. Todėl YAR Honkongo vyriausybė 2011–2012 m. biudžete numatė įvairių infliacijos poveikio mažinimo ir nekilnojamojo turto rinkos suvaldymo priemonių. Kaip vieną tokių priemonių, finansų sekretorius pasiūlė išmokėti vienkartinę 6 000 HKD išmoką ne jaunesniems kaip 18 metų nuolatiniams gyventojams, jis atšaukė savo pirminį pasiūlymą tokią pačią sumą pervesti į kiekvieną privalomo taupomojo fondo sąskaitą. Tiesiogines grynųjų pinigų išmokas Honkongas mokėjo pirmą kartą savo fiskalinės politikos istorijoje. YAR Honkongo vyriausybė galėjo džiaugtis stabilia fiskaline būkle ir dideliais rezervais, kurie 2011 m. kovo pabaigoje siekė 595 mlrd. HKD ir prilygo 34 proc. BVP[2]. Prasidėjus 2011 m. antrajam pusmečiui, Honkonge susirūpinta dėl eurozonos valstybių skolų krizės, nors Honkongo bankams jos įtaka nebuvo didelė. Sumažėjus rinkos lūkesčiams, šiek tiek sutvirtėjo nekilnojamojo turto rinka. Akcijų rinka patyrė didelį nuosmukį – indeksas „Hang Seng“ metų pabaigoje buvo 20 proc. mažesnis nei 2010 m.[3] 2011 m. Honkongo akcijų biržoje taip pat labai sumažėjo bendro nuosavo kapitalo dydis[4]. Nepaisant to, trečius metus iš eilės Honkongas užėmė pirmą vietą pasaulyje pagal lėšas, surinktas iš pradinio viešo akcijų platinimo. Pažanga, susijusi su 2010 m. pateiktais trimis pagrindiniais ekonomikos srities teisės aktų pasiūlymais, būtent: dėl minimalaus darbo užmokesčio įstatymo, konkurencijos įstatymo ir įstatymo ir nuostatų dėl keitimosi mokesčių informacija, 2011 m. buvo nevienoda. Minimalaus darbo užmokesčio įstatymas, kuriuo nustatyta, kad minimalus valandinis darbo užmokestis yra 28 HKD, įsigaliojo 2011 m. gegužės 1 d. Praėjusiais metais padėtis darbo rinkoje išliko gera ir buvo pasiektas visiškas užimtumas. Teisėkūros taryboje toliau diskutuota dėl ilgai laukto Konkurencijos įstatymo, kuriam stipriai priešinasi verslo sluoksniai. 2011 m. spalio mėn. vyriausybė, siekdama atsižvelgti į kai kuriuos verslo bendruomenės būgštavimus, iš dalies pakeitė pirminį pasiūlymą. Po to, kai 2010 m. kovo mėn. buvo priimti teisės aktai dėl keitimosi mokesčių informacija priemonių atitikties tarptautiniams reikalavimams, Honkongas per trumpiau nei dvejus metus pasirašė 17 naujų susitarimų dėl mokesčių su trečiosiomis šalimis (iš jų 11 su ES valstybėmis narėmis). Pirmą kartą YAR Honkongo vaidmuo buvo aptartas atskirame Kinijos 12-ojo penkerių metų plano (2011–2015 m.) skyriuje. Šiame nacionaliniame vystymosi strategijos plane Kinija įsipareigoja išsaugoti Honkongo, kaip tarptautinio finansų, prekybos ir laivybos centro, statusą ir teikti paramą, kad jis taptų neapmokestinamuoju finansiniu ženminbi juanio (CNY) centru ir tarptautiniu turto valdymo centru. 2011 m. rugpjūčio mėn. Honkonge apsilankęs Kinijos vicepremjeras Li Keqiangas pristatė Honkongo finansinių paslaugų sektoriaus stiprinimo priemonių rinkinį. Šiomis priemonėmis, be kita ko, numatyta galimybė repatrijuoti ženminbi juanį per tiesiogines užsienio investicijas, pradėti vykdyti užsienio institucinių investuotojų, kurių specializacija – ženminbi juanis, programą (RQFIIs) ir didinti ženminbi juaniais denominuotų obligacijų (vyriausybės ir bendrovių) emisijas Honkonge. Naujomis priemonėmis bus laipsniškai didinami ženminbi juanio srautai tarp Honkongo ir Kinijos, o Honkongas taps stipresniu neapmokestinamuoju finansiniu ženminbi juanio centru. Praėjusiais metais Honkonge sparčiai augo operacijų ženminbi juaniais mastas. Honkonge buvo sutelktas didžiausias likvidumas ženminbi juaniais už Kinijos sienų, be to, jame atlikti 84 proc.[5] Kinijos tarptautinių prekybos mokėjimų ženminbi juaniais. 2011 m. pabaigoje indėlių ženminbi juaniais bendra suma siekė 588,5 mlrd., t. y. nuo 2010 m. išaugo 86,9 proc.; bendra ženminbi juaniais denominuotų obligacijų suma viršijo 100 mlrd. CNY[6]. Manoma, kad dėl turimų finansinių žinių, puikios finansų sektoriaus infrastruktūros ir, svarbiausia, ypatingų santykių su Kinija ateinančiais metais Honkongas ir toliau bus labai svarbus ženminbi juanį stiprinant tarptautiniu mastu. Įgyvendinant 2010 m. pasirašytą Bendrąjį susitarimą dėl Honkongo ir Guangdongo bendradarbiavimo, buvo toliau stiprinama ekonominė integracija su Guangdongo provincija. 12-ajame penkerių metų plane įsipareigojama remti Guangdongą, kad šis imtųsi iniciatyvos ir atvertų Honkongui paslaugų sektorius, taip pat skatinama kuo sparčiau įgyvendinti didelius Guangdongo, Honkongo ir Makao bendradarbiavimo projektus. Honkongas ir Guangdongas yra įsipareigoję stiprinti bendradarbiavimą įvairiose srityse, kaip antai tarptautinės infrastruktūros priemonės, modernių paslaugų sektoriai, apdirbamajai pramonei skirtos inovacijos ir technologija, aplinka ir švietimas. 2011 m. gruodžio mėn. Honkongas ir Kinija pasirašė aštuntą Glaudesnės ekonominės partnerystės susitarimo (CEPA) priedėlį. VIII priedėlyje numatytos iš viso 32 paslaugų liberalizavimo ir prekybos bei investicijų paprastinimo priemonės, iš kurių 15 susijusios su neapmokestinamajame finansiniame centre ženminbi juaniais vykdytinomis operacijomis. Juo taip pat supaprastinami prekybai prekėmis taikytini kilmės kriterijai ir Honkongo paslaugų teikėjų apibrėžtis, suteikiant jiems daugiau verslo galimybių Kinijoje. Įskaitant VIII priedėlį, Glaudesnės ekonominės partnerystės susitarime iš viso nustatyta 301 liberalizavimo priemonė, taikytina 47 paslaugų sektoriuose. Vicepremjeras Li Keqiangas pareiškė, kad iki 2015 m. pabaigos Kinija visiškai atvers paslaugų sektorius Honkongui. Be CEPA, Honkongas aktyviau siekė sudaryti ir dvišalius bei regioninius susitarimus. 2011 m. birželio mėn. Honkongas ir Europos laisvosios prekybos asociacija (ELPA) pasirašė laisvosios prekybos susitarimą (LPS). Tai trečias Honkongo pasirašytas LPS po susitarimų su Kinija ir Naująja Zelandija. Dėl LPS taip pat deramasi su Čile. Remiamas Kinijos, Honkongas pranešė ASEAN norįs prisijungti prie Kinijos ir ASEAN laisvosios prekybos erdvės. Iš esmės, Honkongas pareiškė, kad jis ir toliau bus aktyvus PPO ir APEC narys ir sieks prekybos bei investicijų liberalizavimo. Europos Sąjungos ir Honkongo santykiai ir bendradarbiavimas 2011 m. Europos Sąjunga ir Honkongas toliau plėtojo dvišalius santykius ir bendradarbiavimą. Honkongas tebeatlieka svarbų vaidmenį regione ir yra ES ir žemyninės Kinijos prekybos ir investicijų srautų tarpininkas. 2011 m. ES išliko antra pagal dydį Honkongo prekybos partnerė po žemyninės Kinijos. Tarp didžiausių ES prekybos partnerių Honkongas užėmė 16 vietą. Per pirmus devynis 2011 m. mėnesius dvišalė ES ir Honkongo prekyba tvirtai augo iki 8,8 proc. ir siekė 30 mlrd. EUR. ES kartu su žemynine Kinija ir Didžiosios Britanijos Mergelių Salomis buvo didžiausios užsienio investuotojos Honkonge – ES tiesioginės užsienio investicijos 2010 m. sudarė 9,9 % visų tiesioginių užsienio investicijų. Honkongo investicijos Europoje nuolat augo, jis yra vienas didžiausių tiesioginių investicijų iš Azijos šaltinių. Nepaisant pasaulio ekonomikos krizės, Honkonge tebėra susitelkusi viena didžiausių Europos verslo bendruomenių Azijoje, o jo teritorijoje gyvena ir dirba daug Europos piliečių, kurių 2011 m. pabaigoje iš viso buvo apie 31 930[7]. Daugiausia Honkonge esančių užsienio bendrovių yra ES bendrovės – 454 regioninės buveinės, 695 regioniniai biurai ir 670 vietos biurų (2011 m. birželio mėn. duomenys[8]), JAV ir Japonijos bendrovių Honkonge mažiau. ES bendrovės veikia įvairiuose sektoriuose, visų pirma finansinių ir verslo paslaugų, prekybos, logistikos, statybos ir mažmeninės prekybos. Be to, ES bendrovės užimą svarbią vietą Honkongo bankų, draudimo ir vertybinių popierių sektoriuose. Honkongas, be kita ko, yra svarbiausias ES tiesioginių užsienio investicijų į žemyninę Kiniją ir Kinijos tiesioginių užsienio investicijų į ES centras. Taip yra todėl, kad Honkongas yra arti žemyninės Kinijos ir palaiko su ja tvirtus verslo ryšius, jo mokesčių sistema nėra sudėtinga ir jame galima rasti aukštos kvalifikacijos paslaugų teikėjų, dirbančių finansų, apskaitos ir teisės srityse, be to, Honkonge įsikuria vis daugiau ES ir žemyninės Kinijos bendrovių. Honkonge taip pat užtikrinamos idealios sąlygos kaupti investicijų kapitalą arba plėtoti verslo operacijas – vykdyti viešus akcijų platinimus, sudaryti antrinius sąrašus ar leisti obligacijų (įskaitant ženminbi juaniais denominuotas obligacijas) emisijas. 2011 m. gruodžio 8 d. Honkonge įvyko 5-asis Europos Komisijos ir YAR Honkongo vyriausybės struktūrinio dialogo susitikimas. Susitikime aptarti įvairūs klausimai: nuo ekonominių santykių, įskaitant prekybą ir investicijas, iki aviacijos, aplinkos, mokslinių tyrimų, technologijų, inovacijų ir bendradarbiavimo švietimo srityje, finansinių paslaugų, konkurencijos reguliavimo, tradicinės kinų medicinos, prekybos apyvartiniais trąšos leidimais bei klimato kaitos ir muitų. Abi pusės pažymėjo, kad jų prekybos ir ekonominiai santykiai buvo toliau plėtojami ir gilėjo, o dvišalė prekyba stabiliai augo ir pasiekė iki 2008–2009 m. finansų krizės buvusį lygį. Techniniu lygmeniu vėl konstruktyviai keistasi nuomonėmis dėl finansinių paslaugų sektoriaus reguliavimo reformos ir bandymo bei sertifikavimo klausimų. Struktūrinis dialogas – tai nuolatinis ES ir Honkongo tarpusavio santykių plėtojimo forumas. Be to, ES tebėra pasiryžusi tęsti tiriamąsias derybas dėl galimo bendradarbiavimo santaupų apmokestinimo srityje. Nors 2010 m. Europos Komisija ir Honkongas susitarė dėl ES ir Honkongo dvišalių oro susisiekimo paslaugų susitarimų teisinio tikrumo atkūrimo priemonių, Honkongo ir atitinkamų ES valstybių narių dvišalėse derybose padaryta nedidelė pažanga. Siekiant pašalinti teisinį netikrumą, itin pageidautina, kad Honkongas, per dvišales derybas arba sudarydamas horizontalųjį susitarimą su ES, susitartų su visomis atitinkamomis ES valstybėmis narėmis dėl oro susisiekimo paslaugų keitimo. 2011 m. įvyko daugiau Europos Sąjungos institucijų ir YAR Honkongo aukšto lygio pareigūnų susitikimų, iš kurių svarbiausi – rugsėjo mėn. įvykę Honkongo vyriausybės vadovo Donaldo Tsango susitikimai su ES Tarybos Pirmininku H. Van Rompuy ir už išorės prekybą atsakingu Komisijos nariu Karelu de Guchtu. Susitikimų ministerijų lygmeniu mastas taip pat išsiplėtė – gegužės mėn. Honkonge apsilankė už klimato politiką atsakinga Komisijos narė C. Hedegaard, kuri Pasaulio vartotojų konferencijoje skaitė pagrindinį pranešimą, o spalio mėn. Briuselyje apsilankė Honkongo teisingumo sekretorius Wong Yan Lungas, kuris susitiko su Komisijos pirmininko pavaduotoja ir už teisingumą, pagrindines teises ir pilietybę atsakinga Komisijos nare V. Reding. Reguliarūs vyresniųjų pareigūnų vizitai padėjo toliau aktyviai keistis informacija bendro intereso srityse, įskaitant finansinių paslaugų reguliavimą ir kovos su korupcija veiklą. Honkonge lankėsi Europos Parlamento narių delegacijos, kurios taip pat padėjo stiprinti bendradarbiavimą. Pagal Honkongui ir Makao skirtą ES verslo informavimo programą (ESVIP), kurią iš dalies finansuoja Europos Komisija ir valdo Europos prekybos rūmai Honkonge, Honkonge vykdoma veikla toliau plėtėsi ir tapo dar įvairesnė. 2011 m. pirmenybė teikta Europos valstybių skolų krizei, finansinių paslaugų reguliavimui, CEPA, aplinkai ir klimato kaitai ir ES bei žemyninės Kinijos prekybos santykiams. ESVIP verslo tarybos, įsteigtos sektorių, kuriuose pirmauja Europos verslo ir pramonės atstovai, pvz., informacijos ir ryšių technologijų (IRT) ir finansinių paslaugų, klausimams spręsti, ir toliau užtikrino svarbų pramonės indėlį į tarpvyriausybinį dialogą. Kaip ir anksčiau, ESVIP sėkmingai padeda ES ir Honkongo verslo bendruomenėms ugdyti tarpusavio supratimą. Siekdamos dar labiau sustiprinti ryšius su Honkongu, ES ir jame oficialiai atstovaujamos ES valstybės narės aktyviau dirbo viešosios diplomatijos srityje, kad padidintų ES matomumą Honkonge, pagerintų ES politikos išmanymą ir teiktų daugiau informacijos apie ES politikos sritis, kaip antai prekybą ir reglamentavimo politiką, energetiką ir klimato kaitą, finansinių paslaugų reguliavimą, muitų klausimus, lyčių lygybės politiką, kultūrų dialogą ir ES vaidmenį pasaulyje. Jos taip pat glaudžiai bendradarbiavo, siekdamos stiprinti žmonių tarpusavio ryšius ir skatinti akademinius mainus, ir bendromis pastangomis surengė, pavyzdžiui, ES švietimo mugę ir ES filmų festivalį. 2011 m. pabaigoje ES paskelbė kvietimą teikti paraiškas dėl ES mokslo programos Honkonge, kuri bus vykdoma 2012–2015 m. Pagrindinis tikslas – organizuoti informacijos sklaidos vietoje veiklą, siekiant didinti ES matomumą, stiprinti akademinį bendradarbiavimą su ES aukštosiomis mokyklomis ir skatinti, kad kuo daugiau mokslininkų imtųsi su ES susijusių mokslinių tyrimų, o studentų rinktųsi su ES susijusias studijas. ES ir toliau plėtos savo santykius su YAR Honkongu, stiprins ekonominius ir prekybos ryšius, glaudžiau bendradarbiaus su verslo atstovais ir pilietine visuomene, skatins judumą ir mainus su Honkongo žmonėms. [1] Visi su Honkongo ekonomika susiję ekonominiai duomenys yra Honkongo gyventojų surašymo ir statistikos departamento oficialiai paskelbti statistiniai duomenys. [2] Šaltinis: Honkongo finansinių paslaugų ir iždo biuras. [3] Honkongo akcijų biržos („Stock Exchange and Clearing Ltd.“ (HKEx)) duomenimis, 2011 m. pabaigoje indeksas „Hang Seng“ rodiklis buvo 18 434. [4] HKEx duomenimis, pagrindinio akcijų biržos sąrašo ir sąrašo „Growth Enterprise Market“ bendrovių surinkto bendro nuosavo kapitalo dydis, įskaitant naujus akcijų svyravimus ir sandorius po įtraukimo į biržos sąrašus, 2011 m. sumažėjo 42,6 proc. iki 488,3 mlrd. HKD. Iš šios sumos per viešus akcijų platinimus surinktų lėšų suma sumažėjo 41,8 proc. iki 258,9 mlrd. HKD. [5] Šaltinis: Honkongo pinigų politikos tarnyba, duomenys iki 2011 m. pirmojo pusmečio. [6] Šaltinis: Honkongo pinigų politikos tarnyba. [7] Šaltinis: Honkongo imigracijos departamentas. [8] Šaltinis: Honkongo gyventojų surašymo ir statistikos departamentas.